Brief vir Ace om tasse te pakAce Magashule, sekretaris-generaal van die ANC. (Foto: Twitter) Die ANC se Nasionale Werkkomitee (NWK), wat Maandag vergader het, het beslis dat ŉ besluit van die party se Nasionale Uitvoerende Komitee (NUK) – dat diegene wat strafregtelik aangekla word vrywillig opsy moet staan óf geskors word – bindend is en in werking gestel moet word. Dit baan die weg vir diegene soos Ace Magashule, sekretaris-generaal van die ANC, om nou geskors te word. Magashule se spertyd van 30 dae om vrywillig opsy te staan, het reeds verstryk. Die ANC het vroeër besluit ŉ openbare verteenwoordiger, ampsdraer of lid, wat in ŉ hof van ŉ misdaad beskuldig word, kan geskors word indien dit in die beste belang van die party is. Pule Mabe, ANC-woordvoerder, sê die NWK het nou opdrag gegee dat die besluit van die laaste NUK – die ANC se hoogste besluitnemingsliggaam – in werking gestel moet word. “Diegene wat aangekla is van korrupsie of ander ernstige misdade, en wat nog nie opsy gestaan het nie, moet ingevolge Reël 25.70 van die ANC-grondwet geskors word. “Die NWK het opdrag gegee dat die nodige briewe aan die betrokke lede geskryf moet word om die besluit in werking te stel en waarin die bepalings en voorwaardes oor hul deelname en gedrag tydens die skorsing gereguleer word,” sê Mabe. Hy sê die NWK het ook voorstelle ontvang vir die samestelling van ŉ appèlpaneel vir diegene wat beslissings van die ANC se Integriteitskommissie wil betwis. Volgens Mabe het die NWK verslae uit die provinsies ontvang oor ANC-lede wat van korrupsie of ander ernstige misdade beskuldig word – asook of hulle intussen opsy gestaan het soos die ANC se beleid vereis. Geen verdere besonderhede daaroor is verskaf nie. Daar was die afgelope paar weke groot bespiegeling of die beleërde Magashule – wat tereg staan op verskeie aanklagte van onder meer bedrog en korrupsie – vrywillig opsy gaan staan. Tot dusver was alle aanduidings dat hy geen so ŉ voorneme het nie. Mabe sê diegene wat opsy staan moet die “relevante sekretariaat maandeliks op die hoogte hou van die vordering met sy saak. Die besluit van ŉ lid om opsy te staan sal elke ses maande deur die betrokke struktuur van die organisasie oorweeg word”. ŉ Spesiale NUK-vergadering word die naweek gehou waartydens die verslae van die Integriteitskommissie bespreek gaan word.